text: Sønderjyske haver fyldes med sprøjtegift
  10 april 2011 kl. 12.05
  72 procent af sønderjyderne bruger sprøjtemidler mod for eksempel 53 procent i hovedstaden, viser ny undersøgelse.
  Sønderjylland har nogle af landets mest sprøjteglade haveejere.
  Det vil Miljøstyrelsen gøre noget ved i en ny kampagne. 
  - Der er alternativer til de skrappeste midler på langt de fleste områder - hvad enten man bekæmper ukrudt mellem fliserne, lus på roserne eller mos i græsplænen, siger kontorchef Lea Frimann Hansen fra Miljøstyrelsens pesticidenhed. 
  Undersøgelsen viser også, at 54 procent af sønderjyderne foretrækker skrappe koncentrerede sprøjtemidler. Et væsentligt mål med kampagnen er at få haveejerne til at bruge mindre krasse midler.
  